1. **Formål og relevans (vores omverden)**
* **Hvilke forandringer hos jeres målgruppe ønsker I at opnå med indsatsen?**

Salaam Film & Dialogs grundopgave er at inspirere de unge til selvstændigt at tage stilling og aktivt at arbejde for en mere retfærdig, bæredygtig og kønsligestillet verden. Dette sker gennem en øget global indsigt og træning af interkulturelle kompetencer. Målet er at børn og unge opnår viden og virketrang.

Mange unge er af den fejlopfattelse, at det modetøj og andre artikler af afrikansk tilsnit, de køber, er produceret af lokale producenter, og at de støtter lokal afrikansk produktion og kreativitet, når de køber det.

Med en række workshops, vi har kaldt ’Afrika, mode og manipulation’ ønsker vi, at unge i alderen 11 til 14 år bliver mere bevidste om, hvordan de ved at købe modetøj og andre modeartikler, kan støtte initiativer i Kenya og andre afrikanske lande frem for multinationale firmaer i Europa eller USA, der profiterer på den stigende interesse for afrikansk modetøj og andre modeartikler. Vi vil i første omgang afholde 10 workshops inden for en eventuel bevilling fra CISU, derefter må skolerne betale for workshoppene.

Vi vil vise dem, hvordan de ved selv at være aktive omkring oplysningsarbejde på sociale medier og i andre fora, kan være med til at bevidstgøre andre unge omkring deres valg af tøj og andre modeartikler.

Samt endelig at de får en større forståelse for, hvordan multinationale koncerner uden at betale for det kan udnytte og profitere af kulturen og det kreativt og intellektuelle arbejde, der foregår i udviklingslande, samt at det ikke kun er noget, der foregår indenfor mode og design, men i mange andre sektorer af økonomien.

Call for Action er det nye sort og med god grund. Salaams film og læringsmaterialer opfordrer til indsigt og giver konkrete idéer til handling i undervisningen på landets skoler. Med ’Afrika, mode og manipulation’ vil vi inspirere de unge til engagement i udviklingslandene, og i materialet vil der være konkrete anvisninger på, hvordan man som enkeltperson kan støtte op om arbejde med en mere bæredygtig og retfærdig verden primært ved at være aktiv omkring modeindustrien, men inspirationen rækker også ud til andre sektorer.

* **Hvordan vil indsatsen fremme målgruppens engagement og deltagelse omkring udviklingssamarbejde?**

Gennem workshops ude på skolerne, hvor målgruppen ser nogle korte film med vores videnspartner i den kenyanske modeindustri, den i hele Afrika kendte afrocentriske modeaktivist Dorothy Oliech samt designere og modeskabere, som instruktøren Vibeke Muasya, der også vil stå for de enkelte workshops, har optaget og produceret.

Derefter arbejder de med det undervisningsmateriale, vi har udarbejdet til workshoppene, hvor de skal arbejde konkret med, hvordan mode bliver til, hvordan afrikanske designs finder vej til Europa, og hvem der tjener penge på det. Et eksempel kan være et armbånd, som Hennes og Mauritz har solgt gennem flere år. Det er en kopi af et design, som masaier i Kenya traditionelt har brugt, men i tilfældet med Hennes og Mauritz er det produceret i Kina. Hvordan er det design endt hos Hennes og Mauritz? Hvem tjener penge på designet, og findes der andre steder, hvor man kan købe et originalt armbånd?

Endelig skal eleverne arbejde med, hvordan de personligt kan gøre noget for at bevidstgøre andre og få dem til at handle hos forhandlere, der sælger produkter, hvor de afrikanske designere og modeproducenter får penge for deres designs. Det sker på et website og på SoMe platforme, hvor vi opretter profiler til formålet. Både profiler og website vil være aktive efter workshoppene, og de unge kan arbejde videre med dem, ligesom Salaam også vil arrangere nye workshops efter en eventuel bevilling fra CISU er udløbet.

1. **Den ansøgende organisation og andre organisationer/aktører (vores udgangspunkt)**
* **Hvilken kapacitet har I som den ansøgende organisation til at gennemføre indsatsen (erfaringer, ressourcer, netværk, sammenhæng med andre aktiviteter mm.)?**

Drevet af nøgleord som oplysning om globalisering og interkultur, anerkendelse og empowerment, har Salaam Film & Dialog 17 års erfaring med at støtte den interkulturelle forståelse og globale indsigt på skoler i hele landet. Salaam arbejder for at give elever stærke oplevelser og læring gennem film, oplæg og undervisningsmaterialer og -forløb med øget fokus på FNs 17 bæredygtige verdensmål.

Vi har udarbejdet læringsmaterialer i 17 år og udgivet flere publikationer. Relevant i denne sammenhæng er vores udgivelse fra 2016 med støtte fra Danida: ’Aktiv læring med film – fokus på det afrikanske kontinent’. Bogen er skrevet som en inspiration til lærere for alle alderstrin, der ønsker at arbejde intensivt og nuanceret med det afrikanske kontinent i deres klasser. Se evt. Salaams hjemmeside: <https://www.salaam.dk/aktiv-laering-med-film-fokus-pa-det-afrikanske-kontinent/>

Overordnet set har Salaam Film & Dialog altid arbejdet for at sprede større viden om globale forhold,

interkulturel forståelse og bæredygtig forandring. Det er den erfaring ’Afrika, mode og manipulation’ vil baseres på.

Læs evt. om Salaam Film & Dialog i vores jubilæumshæfte fra 2019: <https://www.salaam.dk/wp-content/uploads/2019/10/15-a%CC%8Ar-jubil%C3%A6um-Salaam-Film-Dialog.pdf>

Vores workshopfacilitator, filminstruktør Vibeke Muasya, har været kenyansk gift og har i mange år vekslet mellem at bo i Danmark og Kenya. Hun har et stort kendskab til og netværk indenfor kunst og kultur i Kenya herunder til afrikansk design og mode, som hun har en stor interesse for og kærlighed til.

Vibeke har instrueret og produceret adskillige dokumentar- og kortfilm. I 2010 debuterede hun som spillefilminstruktør med børnefilmen ’Kidnappet’, som blev optaget i Kiberaen – verdens største slumområde, som er beliggende i Nairobi i Kenya. Vibeke fortæller selv, at inspirationen til ’Kidnappet’ kom, da hun lavede dokumentarfilmen ’Bellas rejse’ i 2004 – en film hvor hendes halvt kenyanske datter Bella starter en indsamling på sin skole til fordel for AIDS-syge børn i Kenya. De var i landet og boede på et hotel, hvor der bag hotellet løb en flod som skabte en romantisk rislen, men da de så ned på floden, gik hjemløse børn rundt blandt skrald og ledte efter noget de kunne sælge, så de kunne købe mad. Der blev filmen ’Kidnappet’ til. Den handler om Simon, en dreng som er adopteret fra Kenya til Danmark, men under en tur til Kenya med sine forældre mister han for en periode sit privilegerede liv, da han bliver kidnappet af en bande fra slummen. Filmen er skrevet og filmet på location i Afrika og med børn og voksne fra slummen.

* **Hvis I søger i samarbejde med en eller flere organisationer/aktører:**
* **Beskriv alle organisationer/aktørers, deres bidrag, roller og ansvarsområder.**

Salaam Film & Dialog vil være administrator og koordinator af workshoppene, samt være den økonomisk ansvarlige. Vi vil sørge for PR til skolerne gennem vores sædvanlige kanaler: Vores trykte program, vores hjemmeside og sociale medier.

Det vil også være Salaam Film & Dialog, der er ansvarlig for at udforme undervisningsmaterialerne, så de er i overensstemmelse med FN bæredygtige verdensmål og skolernes fællesmål, samt at de er bevidstgørende og aktiverende. Dels under arbejdet med workshoppen, men også for at give anvisninger på, hvordan engagementet kan holdes i live efter workshoppene.

Vores oplægsholder filminstruktøren Vibeke Muasya vil producere små film til undervisningsforløbet, indsamle researchmateriale hos vores kenyanske videnspartner samt facilitere workshops.

Til at rådføre os og indsamle researchmateriale om afrikansk modeindustri, har vi vores kenyanske videnspartner Dorothy Oliech, som startede sin karriere i modebranchen for mere end ti år siden. Selvom hun havde succes som model, tog hun sit arbejde et skridt videre og lancerede i 2006 Mochez, et model- og dansebureau beliggende i Kenyas Nationalteater. I dag promoverer hun unge kenyanske designere gennem sine modeshows og er blevet Kenyas Fashion Mogul no. 1. Hun er kendt over hele det afrikanske kontinent, og instruktør Vibeke Muasya mødte Dorothy, da hun var ved at caste til sin danske kenyanske spillefilm Kidnappet, hvor Dorothy Oliech har en birolle. Siden er hun kommet meget langt som en afrocentrisk modeaktivist, der har skabt platforme for unge kenyanske designere samt designet sin egen tøjlinje.

Se evt. mere om Dorothy Oliech hos New York Times <https://www.nytimes.com/2012/05/15/fashion/15iht-fafrica15.html> og i Vogue: <https://www.vogue.it/en/uomo-vogue/people-stars/2012/06/dorothy-oliech>, samt på hendes og hendes selskabs SoMe profiler: <https://www.instagram.com/mochezmodels/>,

<https://www.facebook.com/mochezmodels/> og <https://www.facebook.com/dorothy.oliech>

* **Hvordan vil I som den ansøgende organisation sikre koordinering af indsatsen?**

Salaam har gennem 17 år koordineret adskillige samarbejder både nationalt og internationalt. Det gælder vores årlige festival, vores skolesamarbejde, vores nordiske samarbejder – Multicool Nord, Review Norden og aktuelt Explore the Gap – samt for nærværende også Afrika-stafetten, som CISU har støttet. Vi mener derfor, at vi i organisationen og blandt medarbejderne har de nødvendige kvalifikationer til at koordinere også dette projekt.

Desuden har vores workshopfacilitator Vibeke Muasya et stort kendskab til Kenya og har koordineret store filmproduktioner i landet, og hun har også stort kendskab til vores videnspartner der.

* **Hvordan bidrager partnerskabet til at nå nye målgrupper, som traditionelt ikke er engageret i udviklingssamarbejdet og/eller har begrænset kendskab til forhold i udviklingslande og verdensmålene?**

Målgruppen er skoleelever, som i kraft af deres unge alder ikke har det store engagement i udviklingsarbejdet, men de har en alder hvor de er meget modebevidste. Gennem at arbejde med et emne, der interesserer dem, kan de blive bevidstgjort om de mekanismer, der findes i de ulige relationer mellem nord og syd.

Det er vores opfattelse at bevidstgørelse kan føre til handling, især hvis der sammen med bevidstgørelsen følger en handlingsanvisning. Det gør der med vores workshop, som skal ende op med, at de unge anbefaler relevante produkter til deres egen aldersgruppe.

Det vil også i workshoppen blive gjort opmærksom på, hvilke af verdensmålene vi arbejder med som i dette tilfælde især er nr. 1 Afskaf fattigdom, nr. 8 Anstændige jobs og økonomisk vækst, nr. 9 Industri, innovation og infrastruktur, nr. 10 Mindre ulighed og nr. 12 Ansvarligt forbrug og produktion.

* **Hvordan øger indsatsen den ansøgende organisations kapacitet?**

Indsatsen styrker Salaam Film & Dialogs evne til at inspirere eleverne til aktiv handlen i vores øvrige virke med Salaam Filmfestival og Salaam Skole. Projektet styrker os generelt i vores virkefelt, der er at finde i et tværsektorielt og tværfagligt felt: Dér hvor film som oplevelse og som æstetisk læring møder undervisning i globalt udsyn og national indsigt, og hvor der tænkes i FN’s verdensmål, demokratisk dannelse, menneskerettigheder, mangfoldighed og interkulturel forståelse.

Vi søger hele tiden ny veje til, ikke kun at bevidstgøre, men også inspirere unge til handling. Workshoppene om ’Afrika, mode og manipulation’ vil bidrage til at skærpe vores fokus på det område, og vi vil fortsat kunne tilbyde workshoppene efter en eventuel bevilling fra CISU er brugt op – dog må skolerne derefter betale for workshoppen.

**3. Selve indsatsen (vores indsats)**

**Målgruppen**

* **Hvilke(n) målgruppe(r) vil I nå med indsatsen, herunder forventet antal personer (vær derudover så specifik som muligt i forhold til alder og geografi)?**

Målgruppen for indsatsen er skoleklasser fra 4. til 7. klasse over hele landet.

* **Hvordan vil indsatsen nå ud til den valgte målgruppe?**

Salaam Film & Dialog har som nævnt 17 års erfaring med at arbejde med skoler og nå ud til dem med vores aktiviteter.

* **Hvordan sikrer I, at denne/disse målgruppe(r) oplever, at indsatsen er relevant for dem?**

Målgruppen er i alderen 10-14 år. De er begyndt at interessere sig voldsomt for mode, en del har egne penge, og interessen for afrikansk mode og designs har været voksende. Gennem vores mange års arbejde med skoler har vi erfaret at mange børn og unge har en veludviklet retfærdighedssans, og at de har et ønske om at bidrage til en bedre verden, men det er ikke altid så let for dem at finde en vej.

Derfor mener vi, at vi med ’Afrika, mode og manipulation’ har ramt et emne som målgruppen i forvejen har en interesse for, at de derfor også vil opleve det som relevant at være med til at arbejde for at det er afrikanske designere og producenter, der tjener (en del af) pengene på deres forbrug af mode.

**Planlægning og metoder**

* **Beskriv, hvordan I vil opnå den ønskede forandring. Beskriv de planlagte aktiviteter, og hvordan de vil lede til konkrete resultater.**

Workshoppene vil som nævnt starte med at eleverne bevidstgøres gennem film, læsestof og arbejde med andre materialer, som er en del af researchmaterialet. Det kan fx være kangaer, som vi indkøber fra Kenya. Arbejdet med kangaerne skal bruges til at illustrere for dem, der ikke er klar over det, i hvor høj grad meget modetøj er inspireret fra Afrika.

Kangaen er et farverigt stof, der ligner kitenge, men lettere, båret af kvinder og lejlighedsvis af mænd i hele området omkring de store søer i Afrika. Det er et stykke trykt bomuldsstof, cirka 1,5 m gange 1 m, ofte påtrykt et lille bonmot, så man kan udtrykke et ønske eller en mening, når man bærer sin kanga. Det kan fx være ’Jeg ønsker mig en handymand’ eller ’Held er som vinden blæser’.

Efter det indledende arbejde med gennem film, leg og læsning at bevidstgøre eleverne om afrikansk mode og de problemer, der kan være omkring udnyttelsen i Europa, skal eleverne vælge et stykke tøj eller en anden modeartikel, som er produceret under inspiration fra eller direkte ’stjålet’ fra et afrikansk design. De skal finde ud af, hvordan det er produceret, og om man kan købe et tilsvarende produkt, som er produceret i Afrika. Da workshoppene er af en begrænset varighed, vil der i undervisningsmaterialet være eksempler på produkter, de kan vælge, og en tilknyttet historie om, hvordan det er produceret, og om der findes alternativer.

Som afslutning på workshoppen skal eleverne lave reklame for de originale produkter på et website, vi stiller til rådighed eller på sociale medieprofiler, som vi opretter til formålet. Tanken bag er, at de skal overveje, hvordan man kan få deres jævnaldrende bevidstgjort om modeartikler og aktivere dem til at gøre noget for at fremme en mere bæredygtig og fair modeindustri.

Endelig vil undervisningsmaterialet indeholde anvisninger på, hvordan læreren kan arbejde videre med problemstillingen efter Salaam er taget hjem, og hvordan eleverne kan holde deres engagement gående.

* **Hvilke niveauer af engagementspyramiden arbejder I med? Beskriv, hvilke metoder I anvender for at flytte målgruppen/målgrupperne til eller mellem disse niveauer.**

I workshoppene og gennem undervisningsmaterialet vil vi sammen med de deltagende elever arbejde os op gennem engagementspyramiden.

**Observere**
Vi starter i bunden ved at eleverne gennem de små film, som Vibeke Muasya har optaget i Kenya sammen med vores videnspartner Dorothy Oliech, og de forskellige materialer, vi har indsamlet, får et kendskab til problematikken om, at designs fra Afrika bliver kopieret og udnyttet af multinationale firmaer og modeproducenter i det globale nord.

**Følge**

Gennem de opgaver, som eleverne bliver stillet i workshoppen, hvor de skal arbejde med konkrete materialer, film og det undervisningsmateriale, der er produceret, vil deltagerne få en forståelse for problematikken og i kraft af deres interesse for mode, og de ting de køber, vil de kunne relatere

sig til problematikken og forstå, at vi alle er en del af problemet.

**Tilslutte sig**

Næste led i workshoppen vil være arbejdet med at finde ud af, om der er alternativer til fx armbåndet fra Hennes og Mauritz, og om man kan gøre noget for selv at handle anderledes, eller bevidstgøre andre og få dem til at handle anderledes.

**Bidrage**

Efter at have arbejdet med at finde alternative produkter og butikker eller webshops, der sælger produkterne, skal elever arbejde med at viderebringe deres viden til andre i aldersgruppen. Det vil dels ske på et website og dels på sociale medier, vi opretter til formålet.

Det er vores forhåbning af de unge vil fortsætte med at engagere sig i, hvordan de varer de forbruger bliver produceret, og løbende bidrage til det website og de SoMe profiler, vi vil oprette til projektet.

**Eje**

Forhåbentlig når vi frem til at personen også i fremtiden vil blive ved med at bidrage til de ovennævnte netsite og SoMe profiler, eller alternativt blive interesseret i at bidrage til eller blive aktive i nogen af de organisationer, som vil blive nævnt i undervisningsmaterialet. Det kan fx være IBIS, MS eller Svalerne.

* **Hvordan vil I inddrage stemmer fra udviklingslande i indsatsen?**
* **Hvilke(t) udviklingsland(e) relaterer indsatsen sig til?**

Indsatsen relaterer sig primært til Kenya, man andre eksempler vil også blive inddraget. Stemmer fra Kenya bliver inddraget i de små film, vi vil bruge samt i undervisningsmaterialet. Det bliver også muligt for vores kenyanske videnspartner at give bidrag til vores website og SoMe sider.

* **Hvordan vil I sikre, at de budskaber, I formidler gennem indsatsens aktiviteter, er nuancerede og konstruktive og skaber forståelse for de grundlæggende årsager til de temaer, indsatsen vedrører?**

Vi vil som nævnt inddrage vores Kenyanske videnspartner Dorothy Oliech, som kan bidrage med at se problemet fra Syd. Vi vil inddrage interviews med danske eksperter, fx forskere og organisationer, der arbejder med problematikken i undervisningsmaterialet. Og så vil vi selvfølgelig også høre Hennes & Mauritz eller en anden butik, hvis det er deres produkter, der bliver inddraget i materialet.

* **Hvordan vil I opsamle erfaring og læring undervejs og efter indsatsen?**

På Salaam Film & Dialog evaluerer vi alle vores arrangementer ved at de deltagende lærere udfylder evalueringsskemaer på vegne af deres klasser. Disse evalueringer og øvrige erfaringer fra afholdelsen af ’Afrika, mode og manipulation’ workshops vil vi tage med videre, når vi efterfølgende vil inddrage denne type workshops i Salaams arbejde ude på skolerne. Det er vores intention, at den nuværende indsats er en pilot, hvor vi får de erfaringer udarbejdet det materiale, der skal til for at vi kan holde ’Afrika, mode og manipulation’ workshops fremover som en del af Salaam Film & Dialogs tilbud til skoler over hele Danmark.

1. Supplerende finansiering

**OBS besvares kun hvis der indgår supplerende finansiering i indsatsen.**

Finansiering udover beløbet vi ansøger om hos CISU er egenfinansiering og frivilligt arbejde. Begge dele er sikret på ansøgningstidspunktet.